wickkiey/tamil-wikipedia-markdown huggingface dataset:
# பண்டார் லாம்புங்


**பண்டார் லாம்புங்** (இந்தோனேசியம்: *Kota Bandar Lampung*; ஆங்கிலம்: *City of Bandar Lampung*; இடச்சு: *Oosthaven*) என்பது இந்தோனேசியா, சுமாத்திரா, லாம்புங் மாகாணத்தின் தலைநகரம்; மற்றும் மிகப்பெரிய நகரமும் ஆகும். 1983-ஆம் ஆண்டு, லாம்புங்கில் இருந்த தஞ்சோங் காராங்–தெலுக் பெத்துங் *(Tanjungkarang–Telukbetung)* எனும் இரண்டு பெரிய குடியிருப்புகளை ஒன்றிணைக்கப்பட்டன. அந்த ஒன்றிணைப்பின் கீழ் பண்டார் லாம்புங் உருவாக்கப்பட்டது.  

பண்டார் லாம்புங் மாநகரத்தின் வடக்கு மற்றும் கிழக்கு திசைகளில் தெற்கு லாம்புங் பிராந்தியம் *(South Lampung Regency)*; மேற்கு திசையில்; பெசவாரான் பிராந்தியம் *(Pesawaran Regency)* ஆகிய பிராந்தியங்கள் அதன் எல்லைகளாக உள்ளன. 2010-ஆம் ஆண்டு மக்கள் தொகை கணக்கெடுப்பின்படி இந்த மாநகரம் 881,801 மக்கள் தொகையையும்; மற்றும் 2020-இல் 1,166,066 மக்கள் தொகையையும் கொண்டிருந்தது. 2024-ஆம் ஆண்டின் நடுப்பகுதியில் அதிகாரப்பூர்வ மதிப்பீடு 1,077,664 (543,865 ஆண்கள்; 533,799 பெண்கள்) ஆகும்.  

## வரலாறு
லாம்புங் மாகாணத்தின் தலைநகரம் பண்டார் லாம்புங் ஆகும். பண்டார் லாம்புங் என்று பெயரிடப்படுவதற்கு முன்பு, இந்த நகரம் தஞ்சோங் காராங்–தெலுக் பெத்துங் *(Tanjung Karang–Teluk Betung)* எனும் பெயரிடப்பட்டது. இது தஞ்சோங் காராங் மற்றும் தெலுக் பெத்துங் ஆகிய இரண்டு நகரங்களின் கலவையாகும்.  

அந்த இரண்டு நகரங்களும், இதற்கு முன்ன தெற்கு லாம்புங் பிராந்தியத்தின் *(South Lampung Regency)* ஒரு பகுதியாக இருந்தன. பண்டார் லாம்புங் நகரம் தஞ்சோங் காராங் நகரத்தையும் தெலுக் பெத்துங் நகரத்தையும் உள்ளடக்கியதால் பண்டார் லாம்புங் என்று மறுபெயரிடப்பட்டது. 1982-ஆம் ஆண்டில், மூன்று புதிய மாவட்டங்களைச் சேர்த்து பண்டார் லாம்புங் நகரம் விரிவாக்கம் செய்யப்பட்டது.  

### இடச்சுக் கிழக்கிந்திய நிறுவனம்

சூன் 17, 1682 அன்று, பண்டென் சுல்தானகம் *(Banten Sultanate)* வெளியிடப்பட்ட ஓர் அறிக்கையில், "லாம்புங்-தெலுக் பெத்துங் பகுதி, திபதி தெமாங்கோங் நாடா நெகாரா *(Dipati Temenggung Nata Negara)* மாவட்டத்தின் அதிகார மையமாக இருந்ததாகக் குறிப்பிடப்படுகிறது.  

அந்தக் காலக் கட்டத்தில் தெலுக் பெத்தோங்கில் மூவாயிரத்திற்கும் மேற்பட்ட மக்கள் இருந்தனர் என்றும் கூறுகிறது. இந்தத் தேதியை தற்போதைய லாம்புங் நிர்வாகம் லாம்புங்கின் அதிகாரப்பூர்வ நிறுவன நாளாக ஏற்றுக்கொண்டுள்ளது.  

### சப்பானிய ஆக்கிரமிப்பு

இடச்சுக் கிழக்கிந்திய தீவுகளில் சப்பானிய ஆக்கிரமிப்பு காலத்தில் *(Japanese occupation of the Dutch East Indies)*, இன்றைய பண்டார் லாம்புங் ஒரு நகரமாக நிர்வகிக்கப்பட்டது. ஒரு சப்பானிய நகர முதல்வரின் தலைமையில்; அவருக்கு ஓர் இந்தோனேசியத் துணை முதல்வர் *(副市長, fuku-shicho)* உதவியுடன் பண்டார் லாம்புங் நிர்வகிக்கப்பட்டது.  

### விடுதலைக்குப் பின்னர்

1945-இல் இந்தோனேசிய விடுதலைக்குப் பிறகு, தஞ்சோங் காராங் மற்றும் தெலுக் பெத்துங் ஆகிய இரு பகுதிகளும் தெற்கு லாம்புங் பிராந்தியத்தின் அதிகார வரம்பிற்குள் வந்தன. 1948-இல், ஒரு புதிய சட்டம் இயற்றப்பட்டு, தஞ்சோங் காராங் மற்றும் தெலுக் பெத்துங் ஆகியவை தன்னாட்சி நகர நிலைக்கு உயர்த்தப்பட்டன.  

## பண்டார் லாம்புங் சகோதரி நகரங்கள்

- லிவா நகரம், இந்தோனேசியா
- குவாந்தான், மலேசியா
- ஈப்போ, மலேசியா
- செபராங் பிறை, மலேசியா
- இசுபிலிட், குரோசியா
# நாலந்தா கல்லூரி



**நாலந்தா கல்லூரி** (*Nalanda College, Biharsharif*) என்பது இந்தியாவின் பீகார் மாநிலத்தில் நாலந்தா மாவட்டத்தின் மாவட்ட தலைமையகமான பிகார் செரீப்பில் உள்ள ஒரு கல்லூரி ஆகும். இது பட்லிபுத்ரா பல்கலைக்கழகத்தின் இணைவுபெற்ற கல்லூரியாகும். இக்கல்லூரி 1870இல் நிறுவப்பட்டது. மேலும் இது வட இந்தியாவின் பழமையான கல்லூரிகளில் ஒன்றாகும். இதன் அண்மைப்பகுதியில் பீகார் செரீப்பில் உள்ள அருகிலுள்ள கிராமங்கள் மற்றும் சிறிய நகரங்கள் உள்ளன. இதன் நூற்றாண்டு விழாவைக் குறிக்கும் வகையில் 1970இல் இந்திய அரசு கல்லூரியின் படத்துடன் கூடிய அஞ்சல் முத்திரைகளை வெளியிட்டது. இந்த கல்லூரி அறிவியல், வணிகம் மற்றும் கலைப் பிரிவுகளில் இளநிலை மற்றும் முதுநிலை படிப்புகளை வழங்குகிறது.  

## வரலாறு
பீகார் செரிப் நாலந்தா கல்லூரி, பீகாரில் ஒரு நில உரிமையாளரான காண்டோ சிங் என்பவரால் நிறுவப்பட்டது. இவர் கல்லூரிக்கு 8.7 ஏக்கர் நிலத்தை வழங்கினார். இவரது பங்களிப்பை நினைவுகூரும் வகையில், இவரது சிலை வளாகத்தில் நிறுவப்பட்டுள்ளது. இந்தக் கல்லூரி, ஓடந்தபுரி பல்கலைக்கழகத்தின் ஒரு பகுதியாக இருந்ததாக நம்பப்படும் ஒரு பழங்கால கோட்டையின் எச்சங்களைக் கொண்ட பகுதியில் கட்டப்பட்டது.  

இந்தக் கல்லூரி ஆரம்பத்தில் கொல்கத்தா பல்கலைக்கழகத்தின் அதிகார வரம்பிற்குள் இருந்தது. பின்னர், பீகார் பல்கலைக்கழகத்தின் கீழும், இறுதியாக புத்கயாவின் மகத் பல்கலைக்கழகத்தின் கீழும் வந்தது. 2018ஆம் ஆண்டில், இது பாட்னாவின் பாடலிபுத்ரா பல்கலைக்கழகத்தின் ஒரு பகுதியாக மாறியது.  

தி. பி. சிங் கல்லூரியின் முதல்வராக நியமிக்கப்பட்டார். ஓய்வு பெற்ற பிறகு, எசு. என். சின்கா இந்தக் கல்லூரியின் முதல்வராகப் பொறுப்பேற்றார்.  

## குறிப்பிடத்தக்க பேராசிரியர்கள்
- சித்தேசுவர் பிரசாத், நாலந்தா மாவட்ட நாடாளுமன்ற உறுப்பினராகவும், திரிபுரா மாநில ஆளுநராகவும் பணியாற்றினார்.

## குறிப்பிடத்தக்க முன்னாள் மாணவர்கள்
- வீர் பிரதாப் சிங் - இந்திய துடுப்பாட்ட வீரர்
# சையத் ருக்னுதீன் அகமது



**சையத் ருக்னுதீன் அகமது** (*Syed Ruknuddin Ahmad*) இந்தியாவைச் சேர்ந்த ஓர் அரசியல்வாதியாவார். 1976ஆம் ஆண்டு திசம்பர் மாதம் 7ஆம் தேதியன்று இவர் பிறந்தார். 2020ஆம் ஆண்டு முதல் பாய்சி சட்டமன்றத் தொகுதியின் சட்டமன்ற உறுப்பினராக இருந்தார். முன்னதாக 2005 ஆம் ஆண்டு அக்டோபர் மாதம் முதல் 2010 ஆம் ஆண்டு வரையிலும் இதே பாய்சி சட்டமன்றத் தொகுதியைப் பிரதிநிதித்துவப்படுத்தினார். 2020 ஆம் ஆண்டில் அனைத்திந்திய மச்லிசே இத்திகாதுல் முசுலிமீன் கட்சியின் சார்பாகப் போட்டியிட்டு வெற்றிபெற்றார். பின்னர் 2022 ஆம் ஆண்டில் இராசுட்ரிய சனதா தளத்தில் மூன்று சட்டமன்ற உறுப்பினர்களுடன் சேர்ந்தார்.  

## வாழ்க்கைக் குறிப்பு
சையத் ருக்னுதீன் அகமது, 1976 ஆம் ஆண்டு திசம்பர் மாதம் 7 ஆம் தேதியன்று பீகாரின் பூர்னியா மாவட்டத்தின் பாய்சி சட்டமன்றத் தொகுதியின் முன்னாள் சட்டமன்ற உறுப்பினர் சையத் மொய்னுதீன் அகமதுவுக்கு மகனாகப் பிறந்தார். தன்னுடைய இடநிலை கல்வியை பட்னா நகரில் 1994 ஆம் ஆண்டில் முடித்தார்.
# விசால் பிரசாந்து



**விசால் பிரசாந்து** (*Vishal Prashant*) இந்தியாவைச் சேர்ந்த ஓர் அரசியல்வாதியாவார். 2024 ஆம் ஆண்டு முதல் பீகார் மாநிலத்தின் தராரி சட்டமன்றத் தொகுதியின் சட்டமன்ற உறுப்பினராக உள்ளார். பாரதிய சனதா கட்சியின் உறுப்பினராக இவர் தேர்தலில் போட்டியிட்டு வெற்றிபெற்றார். இத்தேர்தலில் 78755 வாக்குகள் பெற்று விசால் பிரசாந்து வெற்றிபெற்றார். இந்தியப் பொதுவுடைமைக் கட்சி வேட்பாளர் இரண்டாவது இடம் பிடித்தார்.
# சீனுப் பிள்ளை



**சீனுப் பிள்ளை** (*Cheenu Pillai*) என்பவர் இந்தியாவில் தமிழ்நாட்டினைச் சேர்ந்த ஒரு சுயமாகக் கற்றுக்கொண்ட ஓவியக் கலைஞர் ஆவார். இவர் ஐரோப்பிய வெளிப்பாட்டைத் திராவிட கருப்பொருள்களுடன் கலந்து ஓவியங்களை வரைகிறார்.  

## தொழில்
சீனுப் பிள்ளை 1971இல் தஞ்சை மாவட்டத்தில் உள்ள ஒரு கிராமத்தில் பிறந்தார். தனது ஆரம்பக் கல்வியை தனது கிராமத்திலும் தஞ்சையிலும் முடித்தார். இளம் வயதிலேயே ஓவியம் வரைவதற்கு இவரது மூத்த சகோதரரால் அறிமுகப்படுத்தப்பட்டார். பிள்ளை ஆரம்பத்தில் மத உருவப்படங்களில் கவனம் செலுத்தினார். இது இவர் சார்ந்த மத வளர்ப்பால் ஈர்க்கப்பட்ட ஒரு கருப்பொருளாகும். இவரது கலை ஆய்வு ஆழமடைவதால், இந்து உருவப்படங்களில் உள்ள சமச்சீர் மற்றும் சீரான வடிவங்களுக்கான திறமையினை வளர்த்துக் கொண்டார்.  

கலை மீது வாழ்நாள் முழுவதும் ஆர்வம் இருந்தபோதிலும், ஆரம்பத்தில் இதை ஒரு தொழிலாக இவர் கருதவில்லை. பள்ளியில் இவரது கல்வித் திறமை இவரை ஒரு அலுவலர் ரீதியான தொழிலைத் தொடர வழிவகுத்தது. இறுதியில் முதுகலை வணிக நிர்வாகவியல் படிப்பினை முடித்த பிறகு முதலீட்டு வங்கியில் பணியாற்றினார். பின்னர், தகவல் தொழில்நுட்பத்தில் திறனை வளர்ந்து வரும் நிலப்பரப்பு மேலாண்மையி வாழ்க்கையின் நடுப்பகுதியினைத் தொடர்ந்தார். இருப்பினும் கலை இவரது முதன்மையான ஆர்வமாக இருந்தது. ஐரோப்பாவில் இருந்த காலத்தில் இவரது உத்வேகம் செழித்தது. இங்கு இவர் அடிக்கடி கலைக்கூடங்களுக்குச் சென்றார்.  

2003 ஆம் ஆண்டில், அவர் தனது கலை முயற்சிகளில் ஒரு தீர்க்கமான உறுதிப்பாட்டைச் செய்தார், ஒரு முக்கிய மென்பொருள் நிறுவனத்தின் தலைவர் பதவியை ராஜினாமா செய்தார். மென்பொருள் ஆலோசனையில் தொடர்ந்து ஈடுபட்டிருந்த அவர், தனது ஓவிய முயற்சிகளுக்கும் அதிக நேரத்தை அர்ப்பணித்தார்.  

அப்பாராவ் காட்சியகங்களில் 2004ஆம் ஆண்டில் ஒரு குழு நிகழ்ச்சியின் ஒரு பகுதியாக சீனுவின் படைப்புகள் சேர்க்கப்பட்டன. மீண்டும் 2007ஆம் ஆண்டில், ஏ. வி. இளங்கோவின் கலை, டான்ஜெரின் கலை தெய்வீகத் தொடரின் இவரது ஓவியங்களின் கண்காட்சிக்கு நிதியுதவி அளித்தன. இது இவருக்கு ஆரம்ப உத்வேகத்தை அளித்தது. சீனுப்2009ஆம் ஆண்டில் அப்பாராவ் காட்சியகங்களில் ஒரு குழு நிகழ்ச்சியின் ஒரு பகுதியாக இருந்தார்.  

## பாணி
சீனுப்பிள்ளை ஒரு தனித்துவமான பிரதிநிதித்துவ பாணியை உருவாக்கியுள்ளார். இது கியூபிசம், வெளிப்பாட்டு, ஆர்பிசம் போன்ற ஐரோப்பிய இயக்கங்களுக்கும் வண்ணத் திட்டங்கள் மற்றும் தளவமைப்புகளின் அடிப்படையில் இந்திய உணர்வுகளுக்கும் இடையே கலப்பு ஆகும்.
# குந்தன் குமார்


**குந்தன் குமார்** (*Kundan Kumar*) இந்தியாவைச் சேர்ந்த ஓர் அரசியல்வாதியாவார். 1978 ஆம் ஆண்டில் இவர் பிறந்தார்.  

## ஆரம்பகால வாழ்க்கை
குந்தன் குமார் பீகார் மாநிலம் பெகுசராய் மாவட்டத்தைச் சேர்ந்தவர். உபேந்திர பிரசாத் சிங்கின் மகனாக அறியப்படுகிறார். 2004 ஆம் ஆண்டு புனேவில் உள்ள சர்வதேச வணிகம் மற்றும் ஊடகப் பள்ளியில் மேலாண்மை மற்றும் ஊடகத்தில் முதுகலைப் பட்டப்படிப்பை முடித்தார்.  

## அரசியல் வாழ்க்கை
2020 ஆம் ஆண்டு நடைபெற்ற பீகார் சட்டமன்றத் தேர்தலில் பாரதிய சனதா கட்சியை பிரதிநிதித்துவப்படுத்தி பேகூசராய் சட்டமன்றத் தொகுதியில் போட்டியிட்டு வெற்றி பெற்றார். தேர்தலில் 74,217 வாக்குகளைப் பெற்று, தனது நெருங்கிய போட்டியாளரான இந்திய தேசிய காங்கிரசு கட்சியின் வேட்பாளர் அமிதா பூசனை 4,554 வாக்குகள் வித்தியாசத்தில் தோற்கடித்தார்.
# 2-பீனைல்-1-பென்சோதயோபீன்



**2-பீனைல்-1-பென்சோதயோபீன்** (*2-Phenyl-1-benzothiophene*) என்பது C<sub>14</sub>H<sub>10</sub>S என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். அரோமாட்டிக் சேர்மமான இது மருந்து உற்பத்தியில் இடைநிலைப் பொருளாகப் பொதுவாகப் பயன்படுத்தப்படுகிறது. அல்சைமர் நோய்க்கு சிகிச்சையளிக்கப் பயன்படுத்தப்படும் மருந்துகளில் இச்சேர்மத்தின் வழிப்பெறுதிகள் உள்ளன. மேலும் இதன் அமைப்பு தேர்ந்தெடுக்கப்பட்ட ஈசுட்ரோசன் ஏற்பி பண்பேற்று மருந்துகளான ரலாக்சிஃபீன் மற்றும் அர்சாக்சிஃபீன் ஆகியவற்றில் உள்ளது.  

மருந்துத் துறையில் இதன் பயன்பாடுகளுக்கு கூடுதலாக, 2-பீனைல்-1-பென்சோதயோபீன் என்பது பூச்சிக்கொல்லித் தயாரிப்பில் ஓர் இடைநிலைப் பொருளாகும். பொதுவாக, 2-பீனைல்-1-பென்சோதயோபீன் மூன்று தயாரிப்பு முறைகள் மூலம் உற்பத்தி செய்யப்படுகிறது:  
1. பென்சோதயோபீனின் அரைலேற்ற வினை;
1. 2-பென்சோதயோபீன் போரோனிக் அமிலத்திற்கும் பென்சீன் கொடையளிக்கும் சேர்மத்திற்கும் இடையிலான இணைப்பு வினை;
1. அரோமாட்டிக்கு மூலக்கூறுகளின் வளையமாதல் வினை என்பன இத்தயாரிப்பு முறைகளாகும்.
# 1,2-இருபீனைலெத்திலமீன்



**1,2-இருபீனைலெத்திலமீன் ** (*1,2-Diphenylethylamine*) என்பது C<sub>14</sub>H<sub>15</sub>N என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். என் மெத்தில் டி ஆசுப்பரேட்டு ஏற்பி எதிர்ப்பிகளைக் கொண்டுள்ள 1,2-ஈரரைல் எத்திலமீன் குழு சேர்மங்களுக்கு இக்கரிமச் சேர்மம் ஒரு தாய் சேர்மமாகும். பிரிந்துபோகும் இயல்புடைய ஆலுசினோசன்களான டைஃபெனிடின், எஃபெனிடின், புளோரோலிண்டேன் மற்றும் மெத்தாக்சிஃபெனிடின் போன்ற மருந்துகளுக்கும் இச்சேர்மம் தாய் சேர்மமாகும்.
# 1,3-பிசு(3-(இருமெத்திலமினோ)புரோப்பைல்)யூரியா



**1,3-பிசு(3-(இருமெத்திலமினோ)புரோப்பைல்)யூரியா ** (*1,3-Bis(3-(dimethylamino)propyl)urea*) என்பது C<sub>11</sub>H<sub>26</sub>N<sub>4</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். அலிப்பாட்டிக் சேர்மமான இது எப்பாக்சி வேதியியலில் பதப்படுத்தும் முகவராகவும் பாலியூரித்தேன் நுரை தொழிற்சாலையில் நுரைக்கும் காரணியாகவும் பயன்படுத்தப்படுகிறது. 1976 ஆம் ஆண்டு நச்சுப் பொருட்கள் கட்டுப்பாட்டுச் சட்டம், ஐரோப்பிய சமூக எண் முறைப்படுத்தல், வேதிப்பொருட்களின் பதிவு, மதிப்பீடு, அங்கீகாரம் மற்றும் கட்டுப்பாடு ஆகியவற்றுக்கு கட்டுப்பட்ட வேதிப்பொருளாக 257-861-2 என்ற எண்ணிடப்பட்டுள்ளது. இதன் சி.ஏ.எசு எண் 52338-87-1 ஆகும்.  

## பயன்கள்
இந்த வேதிப்பொருள் மூவிணைய அமீன் செயல்பாட்டைக் கொண்டிருப்பதால், இது பாலியூரிதீன் நுரை உற்பத்திக்கு ஒரு வினையூக்கியாகப் பயன்படுத்தப்படுகிறது. இந்த மூலக்கூறில் இரண்டு இரண்டாம் நிலை அமீன்கள் உள்ளன, இதனால் எப்பாக்சி பிசின் அடிப்படையிலான பொருட்களை குணப்படுத்த இதைப் பயன்படுத்தலாம். உந்துசக்தியாகவும் நுரைக்கும் காரணியாகவும் பிற பயன்பாடுகளும் உள்ளன. அமீன் செயல்பாடு மற்ற சேர்மங்களை ஒருங்கிணைக்க ஓர் இடைநிலையாக இதைப் பயன்படுத்த அனுமதிக்கிறது.
# எப்டைல் பியூட்டைரேட்டு



**எப்டைல் பியூட்டைரேட்டு ** (*Heptyl butyrate*) என்பது C<sub>11</sub>H<sub>22</sub>O<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். புதிய ஆப்பிள் பழங்கள், பிளம் பழங்கள் மற்றும் பப்பாளி பழங்களில் இயற்கையாகவே காணப்படும் ஓர் எசுத்தர் ஆகும். எப்டைல் ஆல்ககால் மற்றும் பியூட்டைரிக்கு அமிலத்தின் ஒடுக்க வினையால் தயாரிக்கப்படுகிறது. இது மஞ்சள் குளவி ள் மற்றும் குளவிகளின் பொறிகளில் தூண்டிலாகப் பயன்படுத்த வணிக ரீதியாகக் கிடைக்கிறது. மேலும் தேனீக்கள் மற்றும் பிற நன்மை பயக்கும் பூச்சிகளை விட இந்த வகை பூச்சிகளுக்கு மட்டுமே இது குறிப்பிட்ட பயனைத் தருகிறது. அமெரிக்க சுற்றுச்சூழல் பாதுகாப்பு நிறுவனத்தால் "பாதுகாப்பான, உணவு தர கலவை" என்று கருதப்படுகிறது.
# 1,1-இருமெத்தில்யூரியா



**1,1-இருமெத்தில்யூரியா ** (*1,1-Dimethylurea*) என்பது C<sub>3</sub>H<sub>8</sub>N<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். ஒரு யூரியா வழித்தோன்றலான இச்சேர்மம் முனைவுக் கரைப்பானாகவும் கரிம வினைகளில் ஒரு வினையாக்கியாகவும் பயன்படுத்தப்படுகிறது. இது ஒரு திடப்பொருள், ஆனால் பல்வேறு ஐதராக்சிலி கூட்டுசேர் பொருள்களுடன் இணைந்து குறைந்த உருகுநிலை கொண்ட நல்லுருகு பொருள்களை உருவாக்குகிறது. பல்வேறு வேதியியல் வினைகளுக்கு சுற்றுச்சூழலுக்கு நிலையான கரைப்பானாக இச்சேர்மத்தால் செயல்பட முடியும்.  
அமீன் போன்ற பகுதியாக, மாற்றப்படாத நைட்ரசன், அசைல் ஆலைடுகளுடன் வினைபுரிந்து அசைலூரியாக்களை உருவாக்குதல், வினைல் ஆலைடுகளுடன் இணைத்தல் வினை, ஆல்டிகைடுகளுடன் பல-கூறு ஒடுக்க வினை உள்ளிட்ட பல்வேறு வினைகளுக்கு ஒரு மின்னனுகவரியாகச் செயல்படும். மாற்றமடையாத அமைடு போன்ற பகுதி, ஆல்க்கீன்களுடன் ஆக்சிசனேற்ற இணைப்புக்கு உட்பட்டு ஈரைதரோ ஆக்சசோல்களைக் கொடுக்க முடியும்.
# விசால் குமார்


**விசால் குமார்** (*Vishal Kumar*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் பீகாரில் கிழக்கு சம்பாரண் மாவட்டம் நர்கட்டியா நகரைச் சேர்ந்தவர். விசால்குமார் முசாபர் நகரில் உள்ள எம். எசு. கல்லூரியில் அறிவியலில் பட்டம் பெற்றுள்ளார். ஐக்கிய ஜனதா தளம் கட்சியினைச் சார்ந்த இவர், 2025ஆம் ஆண்டு பீகார் சட்டமன்றத்திற்கு நடைபெற்ற தேர்தலில் நர்கட்டியா சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2025

(Detailed Results at:  
https://results.eci.gov.in/ResultAcGenNov2025/ConstituencywiseS0412.htm)
# கல்லட்டுமுக்கு


**கல்லட்டுமுக்கு** (*Kallattumukku*) என்பது கேரளத்தின் தலைநகரான திருவனந்தபுரத்தின் புறநகர்ப் பகுதியாகும். கல்லட்டுமுக்கு அம்பலத்தற மற்றும் கமலேஸ்வரம் ஆகியவற்றுக்கு இடையே அமைந்துள்ளது.  

## அமைவிடம்
கல்லட்டுமுக்கு திருவனந்தபுர நகர மையத்திலிருந்து 4 கி.மீ. தொலைவில் உள்ளது. கிழக்குக் கோட்டைலிருந்து கோவளம் பாதையில் இயங்கும் தனியார் மற்றும் அரசு சாலைப் போக்குவரத்துக் கழக பேருந்துகள் கல்லட்டுமுக்கு வழியாக செல்கின்றன. தேசிய நெடுஞ்சாலை 47 இன் புறவழிச்சாலை கல்லட்டுமுக்கு மேற்கே இரண்டு கி.மீ தொலைவில் செல்கிறது. கல்லட்டுமுக்கு மேற்கே நான்கு கி.மீ. தொலைவில் திருவனந்தபுரம் மத்திய தொடருந்து நிலையம் அமைந்துள்ளது. அருகிலுள்ள வானூர்தி நிலையம் திருவனந்தபுரம் பன்னாட்டு வானூர்தி நிலையம், சுமார் ஐந்து கி.மீ தொலைவில் உள்ளது. திருவனந்தபுரத்தில் கிழக்கு கோட்டையிலிருந்து திருவல்லம் செல்லும் வழியில் அமைந்துள்ள கல்லட்டுமுக்கு ஒரு பரபரப்பான குடியிருப்பு பகுதியாகும். திருவல்லத்தில் உள்ள 2000 ஆண்டுகள் பழமையான பரசுராமர் கோயில் இங்கிருந்து சுமார் மூன்று கி.மீ. தொலைவில் உள்ளது.  

## சமயம்
கல்லட்டுமுக்கு மக்கள் முதன்மையாக இசுலாம், இந்து சமயத்தைப் பின்பற்றுகின்றனர்.
# இராஜு திவாரி

**இராஜு திவாரி** (பிறப்பு சூலை 05,1979) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் சூன் 2021 முதல் லோக் ஜனசக்தி கட்சி (ராம் விலாஸ்) மாநிலத் தலைவராக உள்ளார். 2015 பீகார் சட்டப்பேரவை தேர்தலில் லோக் ஜனசக்தி கட்சியின் உறுப்பினராக கோவிந்த்கஞ்ச் சட்டமன்றத் தொகுதி பிரதிநிதித்துவப்படுத்தி பீகார் சட்டமன்றத்திற்கு உறுப்பினராகத் தேர்ந்தெடுக்கப்பட்டார். இவர் பீகார் முன்னாள் சட்டமன்ற உறுப்பினர் இராஜன் திவாரியின் சகோதரர் ஆவார்.  

இவர் 2025ஆம் ஆண்டு நடைபெற்ற பீகார் சட்டமன்றத் தேர்தலில் லோக் ஜனசக்தி கட்சி (ராம் விலாஸ்) வேட்பாளராக கோவிந்த்கஞ்ச் சட்டமன்றத் தொகுதியில் போட்டியிட்டு வெற்றிபெற்றார்.  

## தேர்தல் செயல்பாடு
### 2025

(Detailed Results at:  
https://results.eci.gov.in/ResultAcGenNov2025/ConstituencywiseS0414.htm)  

## ஆரம்பகால வாழ்க்கை மற்றும் கல்வி
இராஜு திவாரி சூலை 5, 1979 அன்று உத்தரபிரதேசத்தின் கோரக்பூரில் விசுவாஜீவன் ராம் திவாரி மற்றும் காந்தி தேவிக்கு மகனாகப் பிறந்தார்.  

தீன் தயாள் உபாத்யாய் கோரக்பூர் பல்கலைக்கழகத்தில் 1994 ஆம் ஆண்டில் கலைகளில் முதுகலைப் பட்டம் பெற்றார்.
# கமலேஸ்வரம்


**கமலேஸ்வரம்** (*Kamaleswaram*) என்பது கேரளத்தின் தலைநகரான திருவனந்தபுரத்தின் புறநகர்ப் பகுதியாகும். இங்கு வரலாற்று சிறப்பு வாய்ந்த பல கோயில்களும், பள்ளிவசல்களும் உள்ளன. ஆற்றுக்கால் பகவதி கோவில் கமலேஸ்வரத்திலிருந்து ஒரு கி.மீ. தொலைவிலும், பத்மநாபசுவாமி கோயில் 1.5 கி.மீ. தொலைவிலும் அமைந்துள்ளது. மணக்காடு வலியப்பள்ளி கமலேஸ்வரத்திலிருந்து 500 மீட்டர் தொலைவில் அமைந்துள்ளது. அனைத்து முக்கிய பொது அலுவலகங்களும் இப்பகுதியின் அருகிலேயே உள்ளன. திருவனந்தபுரம் பன்னாட்டு வானூர்தி நிலையம் கமலேஸ்வரத்திலிருந்து நான்கு கி.மீ. தொலைவில் உள்ளது. திருவனந்தபுரம் மத்திய தொடருந்து நிலையம் கமலேஸ்வரத்திலிருந்து மூன்று கி.மீ. தொலைவிலும், கிழக்குக் கோட்டை பேருந்து நிலையம் கமலேஸ்வரத்தில் இருந்து இரண்டு கி.மீ. தொலைவில் உள்ளது. கமலேஸ்வரம் கல்லட்டுமுக்கு, மணக்காடு ஆகியவற்றிற்கு இடையே அமைந்துள்ளது.  

## அமைவிடம்
கமலேஸ்வரம் திருவனந்தபுரம் நகர மையத்திலிருந்து இரண்டு கி.மீ. தொலைவில் உள்ளது. கிழக்குக் கோட்டையிலிருந்து கோவளம் பாதையில் இயங்கும் தனியார் மற்றும் கேரள அரசு சாலைப் போக்குவரத்துக் கழக பேருந்துகள் கமலேஸ்வரம் வழியாக செல்கின்றன. தேசிய நெடுஞ்சாலை 47 இன் புறவழிச்சாலை கமலேஸ்வரத்திற்கு மேற்கே ஒரு கி.மீ. தொலைவில் உள்ளது. அருகிலுள்ள தொடருந்து நிலையமான திருவனந்தபுரம் மத்திய தொடருந்து நிலையம், சுமார் 3&nbsp;கி.மீ தொலைவில் உள்ளது. அருகிலுள்ள வானூர்தி நிலையமான திருவனந்தபுரம் பன்னாட்டு வானூர்தி நிலையம், சுமார் 4&nbsp;கி.மீ தொலைவில் உள்ளது. திருவனந்தபுரத்தில் கிழக்குக் கோட்டையிலிருந்து திருவல்லம் செல்லும் வழியில் அமைந்துள்ள கமலேஸ்வரம் ஒரு பரபரப்பான குடியிருப்பு பகுதியாகும். திருவல்லத்தில் உள்ள 2000 ஆண்டுகள் பழமையான திருவல்லம் சிறீ பரசுராம சுவாமி கோவில் கமலேஸ்வரத்திலிருந்து நான்கு கி.மீ. தொலைவில் உள்ளது.  

## சமயம்
கமலேஸ்வரத்தில் வாழும் மக்களில் பெரும்பான்மையினர் இந்து, இசுலாமிய சமயத்தை பின்பற்றுபவர்களாக உள்ளனர். கமலேசுவரம் மகாதேவர் கோவில் கேரளத்தில் உள்ள ஒரு பிரபலமான கோயிலாகும். இது கமலேஸ்வரம் அரசு மேல்நிலைப் பள்ளிக்கு அருகில் அமைந்துள்ளது.  

## அரசு அலுவலகங்கள்

1. கமலேஸ்வரம் அரசு மேல்நிலைப் பள்ளி
1. துறைமுக பொறியியல் துறை
1. மீன்வளத் துறை அலுவலகம்
1. முத்ததர கிராம அலுவலகம்

## நூலகம்
எஸ். என். எஸ் எஸ்SNSS (ஸ்ரீ நாராயண ஸ்மாரக கிரந்தசாலை) நூலகம் கமலேஸ்வரத்தில் அமைந்துள்ளது. இது 50 ஆண்டுகளுக்கு முன்பு நிறுவப்பட்டதாகும்.
# பைதியாநாத் பிரசாத்


**பைதியாநாத் பிரசாத்** (*Baidyanath Prasad*)(பிறப்பு செப்டம்பர் 29,1959) என்பவர் பீகாரைச் சேர்ந்த இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் தனது அரசியல் வாழ்க்கையில் இந்திய தேசிய காங்கிரசு, பாரதிய ஜனதா கட்சி ஆகிய இரண்டிலும் தொடர்புடையவர். பல ஆண்டுகளாக, இவர் உள்ளூர் நிர்வாகத்தில் பல பதவிகளை வகித்துள்ளார். மேலும் பீகார் சட்டமன்றம் மற்றும் பீகார் சட்டமன்ற மேலவைக்கு பல தேர்தல்களில் போட்டியிட்டுள்ளார்.  

## ஆரம்பகால வாழ்க்கை மற்றும் கல்வி
பைதியநாத் பிரசாத் 1959 செப்டம்பர் 29 அன்று பீகாரின் சியோகர் மாவட்டத்தில் உள்ள தரியானி சௌக் காவல் நிலையத்தின் கீழ் உள்ள சுல்தான்பூர் கிராமத்தில் பிறந்தார். இவர் மறைந்த இராஜனந்தன் பிரசாத்தின் மகன் ஆவார். இடைநிலை (அறிவியல்) நிலை வரை தனது கல்வியை முடித்தார். இவருக்கு திருமணமாகி இரண்டு மகன்களும் மூன்று மகள்களும் உள்ளனர்.  

## அரசியல் மற்றும் சமூக வாழ்க்கை
பைதியநாத் பிரசாத் தனது பொது வாழ்க்கையை உள்ளூர் நிர்வாகத்தில் தொடங்கினார். மே 1978இல், சீதாமர்கி மாவட்டத்தின் பெல்சந்த் பகுதியில் உள்ள பெல்கியா, சுல்தான்பூர் கிராம பஞ்சாயத்து ராஜ் முகியாவாக தேர்ந்தெடுக்கப்பட்டார். மார்ச் 1979இல், இவர் பெல்சந்த் வட்டார ஊராட்சி சமிதியின் பிரமுக் ஆனார். 1980 நவம்பரில் சீதாமாரியில் உள்ள மாவட்ட பரிசத்தின் துணைத் தலைவராக தேர்ந்தெடுக்கப்பட்டார்.  

பிப்ரவரி 1985இல், பீகார் சட்டமன்ற தேர்தலில் சோன்பர்சா சட்டமன்றத் தொகுதியின் இந்திய தேசிய காங்கிரசின் வேட்பாளராக முன்னாள் முதலமைச்சர் கர்பூரி தாக்கூரை எதிர்த்து போட்டியிட்டார். சூலை 1985 முதல் 1989 வரை மாவட்ட இளைஞர் காங்கிரசின் தலைவராகவும், மாவட்ட இருபது அம்ச திட்ட அமலாக்கக் குழுவில் உறுப்பினராகவும் பணியாற்றினார்.  

1995ஆம் ஆண்டு பெல்சாண்ட் சட்டப்பேரவைத் தேர்தலில் சுயேட்சை வேட்பாளராகப் போட்டியிட்டார். 1992 முதல் பிப்ரவரி 1995 வரை, பீகார் பிரதேச காங்கிரசு குழுவின் மாநில பிரதிநிதியாக பணியாற்றினார்.  

ஏப்ரல் 15,1996 அன்று, பைதியநாத் பிரசாத் பாரதிய ஜனதா கட்சியில் சேர்ந்தார். பின்னர் இவர் சியோகர் மாவட்டக் குழு உறுப்பினராக 15 ஏப்ரல் 2001 முதல் 2006 ஊராட்சி மன்றத் தேர்தல்கள் வரை பணியாற்றினார். சூலை 2003இல், பீகார் சட்டமன்ற மேலவைத் தேர்தலில் சீதாமகி-சியோகர் உள்ளாட்சி அதிகாரிகள் தொகுதியில் பாஜக ஆதரவுடைய வேட்பாளராக போட்டியிட்டார். நவம்பர் 2005இல், இவர் சுர்சந்த் சட்டமன்றத் தொகுதியில் பாஜக வேட்பாளராக போட்டியிட்டு இரண்டாவது இடத்தைப் பிடித்தார்.
# அசிட்டோ அசிட்டமைடு



**அசிட்டோ அசிட்டமைடு** (*Acetoacetamide*) என்பது C<sub>4</sub>H<sub>7</sub>NO<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். CH<sub>3</sub>COCH<sub>2</sub>CONH<sub>2</sub> என்ற அமைப்பு வாய்ப்பாட்டாலும் இதை குறிப்பிடலாம். இச்சேர்மம் அசிட்டோ அசிட்டிக் அமிலத்தின் அமைடு ஆக கருதப்படுகிறது. இருகீட்டீனை நீரிய அம்மோனியாவுடன் சேர்த்து வினைபுரியச் செய்வதன் மூலம் தயாரிக்கப்படுகிறது.  

செயற்கை இனிப்பான "ஏசுசல்பேம் பொட்டாசியம் சிதைவதன் விளைவாகவும் விளைகிறது..  

## தொடர்புடைய சேர்மங்கள்
அசிட்டோ அசிட்டமைடின் என்-பீனைல் வழிப்பெறுதி அசிட்டோ அசிட்டனிலைடு (CH<sub>3</sub>COCH<sub>2</sub>CONH<sub>2</sub>) ஆகும். இதுவும் இருகீட்டோனிலிருந்தே தயாரிக்கப்படுகிறது. இச்சேர்மமும் மற்றும் பல்வேறு வழிப்பெறுதிகளும் அரைலைடு மஞ்சள் எனப்படும் கரிம நிறமிகளின் உற்பத்தியில் பயன்படுத்தப்படுகின்றன. நிறமி மஞ்சள் 74 ஓர் உதாரணமாகும். பல ஒப்புமைகள் தயாரிக்கப்பட்டுள்ளன. இச்சாயங்களை உருவாக்க, அசிட்டோ அசிட்டனிலைடுகள் அசோ இணைப்பு வினைக்காக ஈரசோனியம் உப்புகளுடன் இணைக்கப்படுகின்றன.
# ஆல்பிரெட் இசுடெர்ட்வன்ட்


## வாழ்க்கை வரலாறு
ஆல்பிரட் என்றி ஸ்டர்டெவன்ட் நவம்பர் 21,1891 அன்று அமெரிக்காவின் இல்லினாய்ஸின் ஜாக்சன்வில்லில் பிறந்தார், ஆல்பிரட் என்றி மற்றும் ஹாரியட் ஸ்டர்டெவன்டின் ஆறு குழந்தைகளில் இளையவர். இவரது தாத்தா ஜூலியன் மான்சன் ஸ்டெர்டேவன்ட், யேல் பல்கலைக்கழக பட்டதாரி, இல்லினாய்ஸ் கல்லூரி நிறுவன பேராசிரியராகவும், அவரது தந்தை கணிதத்தை கற்பித்த இல்லினாய் கல்லூரியின் இரண்டாவது தலைவராகவும் இருந்தார்.  

இசுடெர்டெவண்டிற்கு ஏழு வயதாக இருந்தபோது, இவரது தந்தை தனது கற்பித்தல் வேலையை விட்டுவிட்டு, விவசாயத்தைத் தொடர குடும்பத்தை அலபாமாவுக்கு மாற்றினார். இசுடர்டெவன்ட் மொபைல் என்ற இடத்தில் உயர்நிலைப் பள்ளியில் நுழையும் வரை ஒரு ஒரு அறை கொண்ட பள்ளி இல்லத்தில் பயின்றார். 1908 ஆம் ஆண்டில், அவர் கொலம்பியா பல்கலைக்கழகத்தில் சேர்ந்தார். இந்த நேரத்தில், இவர் தனது மூத்த சகோதரர் எட்கருடன் வசித்து வந்தார், அவர் ஒரு மொழியியலாளர். எட்கர் ஆல்பிரட் கல்வி உதவித்தொகை மற்றும் ஆராய்ச்சி பற்றி கற்பித்தார்.
# 1,1'-பெரோசீன்முச்சல்பைடு



**1,1'-பெரோசீன்முச்சல்பைடு** (*1,1'-Ferrocenetrisulfide*) என்பது Fe(C<sub>5</sub>H<sub>4</sub>S)<sub>2</sub>S என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். கரிம இரும்புச் சேர்மமான இச்சேர்மம் மஞ்சள் நிற திடப்பொருளாகக் காணப்படுகிறது. பெரோசீனின் எளிமையான பாலிசல்பைடு வழிப்பெறுதியாகக் கருதப்படுகிறது. இருலித்தியோபெரோசீனை தனிம கந்தகத்துடன் சேர்த்து சூடுபடுத்தி இதை தயாரிக்க முடியும். புரோட்டான் அணுக்கரு காந்த ஒத்ததிர்வு நிறமாலையைப் பயன்படுத்தி, முச்சல்பைடு வளையத்தின் ஒப்பீட்டளவில் மெதுவான இணக்க சமநிலையை நிறுவ முடியும்.  

:
# 1,1'-பெரோசீன் ஈரைசோசயனேட்டு



**1,1'-பெரோசீன் ஈரைசோசயனேட்டு** (*1,1'-Ferrocenediisocyanate*) என்பது Fe(C<sub>5</sub>H<sub>4</sub>NCO)<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். கரிம இரும்புச் சேர்மமான இச்சேர்மம் பெரோசீனின் ஓர் எளிய ஈரைசோசயனேட்டு சேர்மமாகும். 1,1'-பெரோசீன் டைகார்பாக்சிலிக் அமிலத்திலிருந்து தொடங்கி பல நெறிமுறைகளைப் பயன்படுத்தி, ஈரசைல் அசைடை கர்டியசு மறுசீரமைப்பு வினை மூலம் தயாரிக்கலாம். ஐசோசயனேட்டுகளின் நீராற்பகுப்பு மூலம் 1,1'-ஈரமினோபெரோசீனின் தயாரிப்பில் இந்த கலவை ஓர் இடைநிலையாகப் பயன்படுகிறது. இச்சேர்மம் சிலோக்சேன்-டையால்களுடன் வினைபுரிந்து பல்வேறு பாலி(சிலோக்சேன்-யூரித்தேன்) குறுக்கு இணைப்பு பாலிமர்களை உருவாக்குகிறது. குறைந்த வெப்பநிலையில் நல்ல இயந்திர பண்புகளைக் கொண்டிருக்கக்கூடிய மின்வேதியியல் ரீதியாக செயல்படும் பலபடிகளாக இந்த சேர்மங்கள் உள்ளன.
# மெத்தியோனோல்



**மெத்தியோனோல்** (*Methionol*) என்பது C<sub>4</sub>H<sub>10</sub>OS என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். (3-(மெத்தில்தயோ)-1-புரோப்பனால்), 3-மெத்தில்சல்பேனைல்புரோப்பேன்-1-ஓல் என்ற பெயர்களாலும் இது அழைக்கப்படுகிறது. புரோப்பேன்-1-ஓல் சேர்மத்தின் மெத்தில் சல்பைடு வழிப்பெறுதியாகக் கருதப்படுகிறது. மெத்தியோனோல் இயற்கையில் காணப்படுகிறது. நொதிமம் மற்றும் பேசிலசு ஆந்த்ராக்சினின் வளர்சிதை மாற்றப் பொருளாகவும் இச்சேர்மம் உள்ளது. மது, பாலடைக்கட்டி மற்றும் வறுத்த காபி போன்ற பல உணவுகளில் கந்தக நறுமணக் கூறு ஆகும். ஓர் எரிச்சலூட்டும் பொருளாக வகைப்படுத்தப்படும்
# சாம்பானேர்


கோட்டை]]  

**சாம்பனேர்** (*Champaner*), இந்திய மாநிலமான குஜராத்தின் பஞ்சமகால் மாவட்டத்தில் உள்ள பெரிய கிராமம் ஆகும். சாம்பனேர் கிராமம், வடோதரா நகரத்திற்கு வடகிழக்கே 47.4 கிலோமீட்டர் தொலைவில் உள்ளது. இக்கிராமத்தில் சம்பானேர்-பாவாகேத் தொல்லியல் பூங்கா உள்ளது.  
## வரலாறு
பில் குல மன்னர் சம்பா பில் என்பவரால் சாம்பனேர் நகரம் நிறுவப்பட்டது.சாம்பனேர் பில் அரசர்களின் தலைநகராக இருந்தது  
எட்டாம் நூற்றாண்டில் சாம்பனேர் நகரம், வன சாவ்தா எனும் மன்னரால் ஆளப்பட்டது. 15ஆம் நூற்றாண்டில் இராஜபுத்திர மன்னர் கிச்சி சௌகான் சாம்பனேரில் பாவாகத் கோட்டையை கட்டினார்.  

பின் குஜராத் சுல்தானகத்தின் மன்னர் முகமது பேக்டா 4 நவம்பர் 1482 அன்று போர் தொடுத்து சாம்பனேர் கிராமத்தை 21 நவம்பர் 1484 அன்று கைப்பற்றினார். குஜராத் சுல்தான் முகமது பேக்டா சாம்பனேரில் உள்ள பாவாகத் மலையில் கோட்டையைக் கட்டினார்.  

1525ஆம் ஆண்டில் முகலாய மன்னர் ஹுமாயூன், குஜராத் சுல்தான் பகதூர் ஷவை வென்று சாம்பனேர் கிராமத்தை கைப்பற்றினார்.  

சாம்பனேர் கிராமத்தின் சம்பானேர்-பாவாகேத் தொல்லியல் பூங்கா 2004ஆம் ஆண்டில் உலகப் பாராம்பரியக் களமாக அறிவிக்கப்பட்டது.
# சுடீவன் ரோச்சாசு



**சுடீவன் ரோச்சாசு** (*Steven Rojas*) என்பவர் பெரு நாட்டைச் சேர்ந்த ஒரு சதுரங்க வீரராவார். சுடீவன் இயேவியர் ரோச்சாசு சலாசு என்ற பெயராலும் இவர் அறியப்படுகிறார். 2004 ஆம் ஆண்டு மே மாதம் 25 ஆம் தேதியன்று இவர் பிறந்தார். பிடே அமைப்பு 2025 ஆம் ஆண்டு இவருக்கு பன்னாட்டு சதுரங்க மாசுட்டர் பட்டத்தை வழங்கியது.  

## சதுரங்க வாழ்க்கை
2025 ஆம் ஆண்டு பிப்ரவரி மாதத்தில் மண்டல 2.4 போட்டியை வென்று சுடீவன் ரோச்சாசு உலகக் கோப்பைக்குத் தகுதி பெற்றார். போட்டியில் இவர் கிராண்ட்மாசுட்டர் அலெக்சாண்ட்ரா ஃபியரை தோற்கடித்து, கிராண்ட்மாசுட்டர்களான கிரிகோர் மெகிதாரியன் மற்றும் கிறிசுட்டியன் குரூசு சான்செசு ஆகியோருக்கு எதிராக சமநிலையில் ஆட்டத்தை முடித்தார்.  

2025 ஆம் ஆன்டு மே மாதத்தில் அமெரிக்கக் கண்ட சதுரங்க வாகையாளர் போட்டியில் 8ஆவது இடத்தைப் பிடிக்க இவர் ஆறு வீரர்களுடன் சமநிலையில் இருந்தார். அந்த நிகழ்வில் அதிக தரப்புள்ளிகள் கொண்ட பன்னாட்டு மாசுட்டர் என்ற சிறப்புக்கு உரியவராக இருந்தார்.  

2025 ஆம் ஆண்டு நவம்பர் மாதத்தில் நடைபெற்ற சதுரங்க உலகக்கோப்பை போட்டியில் இவர் கிராண்ட்மாசுட்டர் எசு. எல். நாராயணனுடன் சமநிலை முடிவை எட்டினார். இருப்பினும் இறுதியில் அந்தச் சுற்றில் வெளியேற்றப்பட்டார்.
# அரசு பொறியியல் கல்லூரி, தஞ்சாவூர்


**அரசு பொறியியல் கல்லூரி, தஞ்சாவூர்** (*Government Engineering College, Thanjavur*) என்பது இந்தியாவில் தமிழ்நாடு மாநிலத்தில் தஞ்சாவூர் மாவட்டத்தில் செங்கிப்பட்டி அருகே அமைந்துள்ள ஒரு அரசு பொறியியல் கல்லூரி ஆகும். இது 2012ஆம் ஆண்டில் நிறுவப்பட்டது. பொறியியல் மற்றும் தொழில்நுட்பத்தில் இளநிலையில் பல்வேறு படிப்புகளை இக்கல்லூரி வழங்குகிறது. இக்கல்லூரி பல்கலைக்கழக மானியக் குழு அங்கீகாரம் பெற்றது. இது அண்ணா பல்கலைக்கழகத்துடன் இணைக்கப்பட்டுள்ளது.  

தஞ்சாவூர் செங்கிப்பட்டி அரசு பொறியியல் கல்லூரிக்கான திட்டம் 2012-13ஆம் நிதியாண்டில் தமிழ்நாடு அரசு அறிவித்துள்ளது. இந்த நிறுவனம் முற்றிலும் 31046.8 சதுர அடிக்கு 49.38 கோடி செலவில் கட்டப்பட்டுள்ளது. கல்லூரி 35.73 ஏக்கர் நிலப்பரப்பில் அமைந்துள்ளது.  

## கல்வி
அரசு பொறியியல் கல்லூரி இளநிலை பொறியியல் பட்டப்படிப்புக்கு வழிவகுக்கும் இளநிலைப் படிப்புகளை வழங்குகிறது. மேனிலைப் பள்ளி தேர்வு போட்டித் தரவரிசையின் அடிப்படையில் அண்ணா பல்கலைக்கழக கலந்தாய்வு மூலம் இளநிலை வகுப்புகளுக்கு மாணவர்கள் சேர்க்கப்படுகிறார்கள்.  

## துறைகள்

- மின் மற்றும் மின்னணு பொறியியல்
- மின்னணு மற்றும் தகவல் தொடர்பு பொறியியல்
- கணினி அறிவியல் மற்றும் பொறியியல் துறை
- இயந்திரப் பொறியியல்
- குடிமைப் பொறியியல்
- ரோபாட்டிக்ஸ் மற்றும் தானியக்கப் பொறியியல்
- கணிதம்
- இயற்பியல்
- வேதியியல்
- ஆங்கிலம்

## அமைவிடம்
தஞ்சாவூர், அரசு பொறியியல் கல்லூரி தஞ்சாவூர் நகரத்திலிருந்து 25 கி. மீ தொலைவிலும், திருச்சி நகரத்திலிருந்து 35 கி. மீ. தொலைவிலும் செங்கிபட்டி-கந்தர்வக்கோட்டை பிரதான சாலையில் அமைந்துள்ளது.
# பிரின் லாவோகாவிரபாப்பு



**பிரின் லாவோகாவிரபாப்பு** (*Laohawirapap, Prin*) என்பவர் தாய்லாந்து நாட்டைச் சேர்ந்த ஒரு சதுரங்க வீரராவார். 2006 ஆம் ஆண்டு இவர் பிறந்தார். பிடே அமைப்பு 2023 ஆம் ஆண்டு இவருக்கு பன்னாட்டு சதுரங்க மாசுட்டர் பட்டத்தை வழங்கியது.  

## சதுரங்க வாழ்க்கை
பிலிப்பீன்சு நாட்டு சதுரங்க வீரர் தெனியல் காசோவும் ஆர்மீனிய நாட்டு சதுரங்க வீரர் அவெடிக் கிரிகோரியனும் பிரின் லாவோகாவிரபாப்புக்கு சதுரங்கப் பயிற்சியளித்தனர்.  

2021 ஆம் ஆண்டு அக்டோபர் மாதத்தில் பிரின் பிலிப்பீன்சின் மாசு கட்டுப்பாட்டு சங்க சான் மிகுவல் ஆணையம் -அயலா லேண்ட் சதுரங்க வாகையாளர் போட்டியில் தாய்லாந்து அணிக்காக விளையாடினார்.  

பிரின் லாவோகாவிரபாப்பு 2022 ஆம் ஆண்டு 18 வயதுக்கு உட்பட்டவர்களுக்கான கிழக்கு ஆசிய இளைஞர் சதுரங்க வாகையாளர் போட்டியில் கூட்டு வெற்றியாளராக இருந்தார். இப்போட்டியில் இவர் பிடே மாசுட்டர் ஆனார். இவ்வெற்றியின் மூலம் தனது முதல் பன்னாட்டு மாசுட்டர் விதிமுறையைப் பெற்றார்.  

2023 ஆம் ஆண்டு சூன் மாதத்தில் 21ஆவது ஆசிய சதுரங்க வாகையாளர் திறந்தநிலை போட்டியில் 20 வயதுக்கு உட்பட்டோர் போட்டியின் மூன்றாவது சுற்றில் பிரின் பன்னாட்டு மாசுட்டர் தாவோ மின் நாட்-ஐ தோற்கடித்தார். ஆறாவது சுற்று வரை இவரால் இணை-முன்னணியில் இருக்க முடிந்தது, அங்கு இவர் நிகோ தக் டிரை என்பவருக்கு எதிரான ஆட்டத்தில் சமநிலை முடிவை எட்டினார்.  

பிரின் லாவோகாவிரபாப்பு 2023 ஆம் ஆண்டு நடைபெற்ற சதுரங்க உலகக் கோப்பையில் விளையாடினார், அங்கு இவர் முதல் சுற்றில் இராசுமசு சுவானேவால் தோற்கடிக்கப்பட்டார். பின்னர் 2023 ஆம் ஆண்டில் இவருக்கு பன்னாட்டு சதுரங்க மாசுட்டர் பட்டம் வழங்கப்பட்டது. 2025 ஆம் ஆன்டு இந்தியாவின் கோவாவில் நடைபெற்ற 25 ஆவது சதுரங்க உலகக் கோப்பை போட்டியிலும் இவர் விளையாடினார்.
# பனிக் கவ்விகள்



**பனிக் கவ்விகள்** (*Ice claws*) என்பவை பனி மூடிய பகுதிகளில் பாதுகாப்பாக நடக்க அல்லது ஏற உதவும் ஒரு கருவியாகும். இதை பனியில் ஏறும் போது காலணிகளின் மேல் அல்லது கையுறைகளில் பயன்படுத்துகிறார்கள். பனியில் பாதுகாப்பாக நடக்கவும் ஏறவும் உதவும் கூர்மையான பிடிப்பு கருவி என்று இதை கூறலாம். பனிக்கட்டி நகங்கள், பாதுகாப்பு நகங்கள், தாங்கு நகங்கள், பிடிப்பு நகங்கள் என்று வெவ்வேறு பெயர்களால் இதை அறியலாம். கூர்மையான முனைகள் கொண்ட இரண்டு கைப்பிடிகள் என்றும் இதை விவரிக்கலாம். உதாரணமாக, பனிச்சறுக்கு சுற்றுலா அல்லது பனியில் மீன்பிடிப்பவர்கள் பனி நகங்களை அணியலாம். அவசரகாலத்தில் எளிதாகக் கிடைக்கும் வகையில் இவை பெரும்பாலும் கழுத்தில் அணியப்படுகின்றன. இவற்றின் கூர்மையான புள்ளிகள் பனிக்கட்டியின் மீது பிடிப்பை வழங்குகின்றன, இல்லையெனில் ஒரு நபர் தன்னைப் பாதுகாப்பாக இழுக்க முடியாத அளவுக்கு வழுக்கும்.  

## பயன்கள்
பனிக்கட்டியில் ஏறவும், பனியில் நடக்கும்போது வழுக்கி விழுவதைத் தடுக்கவும், மலை ஏறும் போதும் ஆர்க்டிக்/அண்டார்டிக் பயணங்களின் போதும், உறைந்து போன ஏரிகள் அல்லது குளங்களில் மீட்பு பணிகளுக்குச் செல்லும் போதும் பாதுகாப்புக்குப் பயன்படுகிறது.
# தக்சசீலா பல்கலைக்கழகம்


**தக்சசீலாப் பல்கலைக்கழகம்** (*Takshashila University, Tamilnadu*) என்பது 2019ஆம் ஆண்டின் தமிழ்நாடு மாநில தனியார் பல்கலைக்கழகச் சட்டத்தின் கீழ் நிறுவப்பட்ட ஒரு தனியார்ப் பல்கலைக்கழகமாகும். இது இந்தியாவின் தமிழ்நாட்டின் விழுப்புரம் மாவட்டத்தில் உள்ள திண்டிவனத்தில் ஓங்கூர் பகுதியில் அமைள்ளது. இந்த பல்கலைக்கழகம் சிறீ மணக்குள விநாயகர் மற்றும் மைலம் குழும நிறுவனங்களின் குழுவின் ஒரு பிரிவாகும். பல்வேறு துறைகளில் இளநிலை, முதுநிலை, முனைவர் பட்ட படிப்புகளை வழங்குகிறது.  

## கல்வி
## பொறியியல் மற்றும் தொழில்நுட்ப பீடம்
- இளநிலை தொழிற்நுட்பம்-கணினி அறிவியல் மற்றும் பொறியியல்
- இளநிலை தொழிற்நுட்பம்- செயற்கை நுண்ணறிவு மற்றும் தரவு அறிவியல்
- இளநிலை தொழிற்நுட்பம்-கணினி தொழிற்நுட்பம் (செயற்கை நுண்ணறிவு & எந்திர கற்றல்)
- இளநிலை தொழிற்நுட்பம்- தகவல் தொழில்நுட்பம்
- இளநிலை தொழிற்நுட்பம்- (சைபர் பாதுகாப்பு)
- இளநிலை தொழிற்நுட்பம்-(பயன்பாட்டு நுண்ணறிவு)
- முதுநிலை தொழிற்நுட்பம்- கணினி அறிவியல் மற்றும் பொறியியல் (செயற்கை நுண்ணறிவு)
- முதுநிலை தொழிற்நுட்பம்- கணினி அறிவியல் மற்றும் பொறியியல் (பெரிய தரவு)
- முதுநிலை தொழிற்நுட்பம்-கணினி அறிவியல் மற்றும் பொறியியல் (இணையம், மேக கணினி)
- முனைவர்-கணினி அறிவியல் & பொறியியல்

## மேலாண்மை மற்றும் வணிகவியல் பீடம்
### மேலாண்மை
- இளநிலை வணிக மேலாண்மை
- முதுநிலை வணிக நிர்வாகம்
### வணிகவியல்
- இளநிலை வணிகவியல்
- இளநிலை வணிகவியல் (கணக்கியல் மற்றும் நிதி)
- முதுநிலை வணிகம்

## அறிவியல் பள்ளி
- முதுநிலை வேதியியல்
- முதுநிலை வேதியியல்
- முதுநிலை கணிதம்
- முதுநிலை இயற்பியல்

## கணினி அறிவியல் பள்ளி
- இளநிலை-கணினி அறிவியல் (AI&DS)
- முதுநிலை-கணினி பயன்பாடுகளின் மாஸ்டர்

## வேளாண் அறிவியல் பள்ளி
- இளநிலை அறிவியல்-விவசாயம்

## சமூக அறிவியல் பள்ளி
- இளங்கலை-பாதுகாப்பு மற்றும் மூலோபாய ஆய்வுகள்
- இளங்கலை-சர்வதேச உறவுகள் மற்றும் பொதுக் கொள்கை
- முதுநிலை சமூகப்பணி

## மனிதநேயப் பள்ளி
- இளங்கலை தமிழ்
- இளங்கலை ஆங்கிலம்
# பனி நிலவு

**பனி நிலவு** (*Icy moon*) என்பது மேற்பரப்பில் மிக அதிக அளவில் பனியைக் கொண்டிருக்கும், பெரும்பாலும் சூரியக் குடும்பத்தின் வெளிப்புற பகுதியில் காணப்படும் இயற்கை நிலாக்களை குறிக்கும் ஒரு வானியல் சொல்லாகும். பனி நிலவுகள் என்பவை பெரும்பாலும் பனியால் ஆன மேற்பரப்புகளைக் கொண்ட இயற்கை நிலவுகளின் ஒரு வகையாகும். ஒரு பனி நிலவில் மேற்பரப்பிற்கு அடியில் ஒரு கடல் இருக்கலாம், அல்லது சிலிக்கேட்டு அல்லது உலோகப் பாறைகளின் பாறை மையமும் இருக்கலாம். இவை இன்பனிக்கட்டி அல்லது நீர்ப்பனிக்கட்டியின் பிற உருவங்களால் ஆனதாக இருக்கலாம் என்று கருதப்படுகிறது. இந்த வகைப் பொருளின் பிரதான உதாரணம் ஐரோப்பா.  

அலைகளால் வெப்பமடையும் பனிக்கட்டி நிலவுகள், விண்மீன் மண்டலத்தில் திரவ நீரைக் கொண்ட மிகவும் பொதுவான வகை விண்வெளிப் பொருள்களாக இருக்கலாம். இதனால் நீர் சார்ந்த உயிர்களைக் கொண்டிருக்கக்கூடிய சாத்தியமும் அதிகமாகும்.  

சில பனிக்கட்டி நிலவுகள் பனியெரிமலைகளையும், வெந்நீர் ஊற்றுகளையும் வெளிப்படுத்துகின்றன. சிறந்த ஆய்வு செய்யப்பட்ட உதாரணம் சனியின் என்சலடசு ஆகும்.  

## சுற்றுப்பாதை
பெரும்பாலான பெரிய பனிக்கட்டி நிலவுகள், சூரிய மண்டலத்தின் உறைபனி எல்லைக்கு அப்பால் உள்ள பெரிய கிரகங்களுக்கு சொந்தமானவை. மீதமுள்ளவை (சாருன் மற்றும் டிசுனோமியா போன்றவை) புளூட்டோ மற்றும் எரிசு போன்ற குள்ள கிரகங்களைச் சுற்றி உருவானவை. பொதுவாக பூமியின் நிலவை உருவாக்கியதாகக் கருதப்படும் தாக்கத்தைப் போலவே பெரிய தாக்கங்களில் இவை உருவானவையாகும். பனிவாயு இராட்சத துணைக்கோள்களைப் பொறுத்தவரை, ஒரு துணைக்கோள் வட்டின் உள் பகுதியில் ஒரு நிலவு உருவாகவில்லை ஏனெனில் அது பனிக்கட்டிகள் ஒடுக்க முடியாத அளவுக்கு வெப்பமாக இருக்கும்.  

ஐரோப்பா நிலவில் 8% பனிக்கட்டி மற்றும் நீர் நிறை கொண்டிருப்பதாக கருதப்படுகிறது, மீதமுள்ளவை பாறையாகும். வியாழனின் வெளிப்புற இரண்டு கலிலியன் நிலவுகளான கனிமீடு மற்றும் காலிசுட்டோ ஆகியவை சூடான புரோட்டோ-வியாழனிலிருந்து மேலும் உருவானதால் அதிக பனியைக் கொண்டுள்ளன.  

சனியின் சந்திரன் டைட்டன் சூரிய மண்டலத்தில் உள்ள வேறு எந்த கோளையும் விட பூமியைப் போலவே தோற்றமளிக்கிறது மற்றும் செயல்படுகிறது. டைட்டன் மேற்பரப்பில் நிலையான திரவ மீத்தேன் குளங்களைக் கொண்டிருப்பதாக அறியப்படுகிறது.  

## படக்காட்சியகம்
# பை அண்டெனைனா ரகோடோமகாரோ



**பை அண்டெனைனா ரகோடோமகாரோ** (*Fy Antenaina Rakotomaharo*) என்பவர் மடகாசுகர் நாட்டைச் சேர்ந்த ஒரு சதுரங்க வீரராவார். 1999 ஆம் ஆண்டு செப்டம்பர் மாதம் 20 ஆம் தேதியன்று இவர் பிறந்தார். பிடே அமைப்பு 2017 ஆம் ஆண்டு இவருக்கு பன்னாட்டு சதுரங்க மாசுட்டர் பட்டத்தை வழங்கியது.  

## சதுரங்க வாழ்க்கை
பை அண்டெனைனா ரகோடோமகாரோ 2013 மற்றும் 2018 ஆம் ஆண்டுகளில் மடகாசுகர் சதுரங்க வாகையாளர் போட்டிகளை வென்றார். 2019 ஆம் ஆண்டு மே மாதத்தில், பிடே மண்டலம் 7.3 மண்டல சதுரங்கப் போட்டியை வென்றார். 2019 ஆம் ஆண்டு செப்டம்பரில் சதுரங்க உலகக் கோப்பையில் விளையாடத் தகுதி பெற்றார். அங்கு இவர் முதல் சுற்றில் சக்ரியார் மமெத்யரோவிடம் தோற்றார். நான்சியில் நடைபெற்ற 2020 பிரெஞ்சு பல்கலைக்கழக வாகையாளர் போட்டியை வென்றார்.
# கோர்ன்புளம் ஆக்சிசனேற்றம்



**கோர்ன்புளம் ஆக்சிசனேற்றம்** (*Kornblum oxidation*) என்பது ஒரு கரிம ஆக்சிசனேற்ற வினையாகும். இவ்வினை ஆல்கைல் ஆலைடுகள் மற்றும் தொலுயீன் சக்போனேட்டு சேர்மங்களை கார்போனைல் சேர்மங்களாக மாற்றுகிறது. அமெரிக்க வேதியியலாளர் நாதன் கோர்ன்புளம் இவ்வினையைக் கண்டுபிடித்த காரணத்தால் அவர் நினைவாக வினைக்கு கோர்ன்புளம் ஆக்சிசனேற்ற வினை என்று பெயரிடப்பட்டது.  

## வினை வழிமுறை
சல்போனியம் அடிப்படையிலான ஆல்ககால்களை ஆல்டிகைடு வினைகளாக ஆக்சிசனேற்றம் செய்வது போலவே, கோர்ன்புளம் ஆக்சிசனேற்றம் ஒரு அல்காக்சிசல்போனியம் அயனியை உருவாக்குகிறது. இது டிரையெத்திலமீன் (Et</br>3N) போன்ற ஒரு காரத்தின் முன்னிலையில், ஆல்டிகைடு அல்லது கீட்டோனை உருவாக்க நீக்குதல் வினைக்கு உட்படுகிறது.  

## நீட்சி
முதல் படி ஒர் இருமூலக்கூறு அணுக்கருநாட்ட பதிலீட்டு வினையாகும். எனவே அது அந்த வினையின் வழக்கமான வெளியேறும் குழு வரம்புகளுக்கு உட்பட்டுள்ளது. அயோடைடுகள் நன்றாக வேலை செய்தாலும், புரோமைடுகள் கூட பெரும்பாலும் டைமெத்தில்சல்பாக்சைடால் இடம்பெயரக்கூடிய அளவுக்கு வினைபுரிவதில்லை. இருப்பினும், வெள்ளி டெட்ராபுளூரோபோரேட்டு போன்ற ஒரு சேர்க்கைப் பொருளைப் பயன்படுத்துவது, ஆல்கைல்-ஆலைடு பதிலீடுகளுக்கு பெரும்பாலும் காணப்படுவது போல, பரந்த அளவிலான அடி மூலக்கூறுகளில் வினை செயல்பட அனுமதிக்கிறது. அல்லது அவற்றை முதலில் தொடர்புடைய ஆல்கைல் தொலுயீன் சல்போனேட்டாக மாற்றலாம். வினை ஆரம்பத்தில் பென்சிலிக் மற்றும் α-ஆலோ கீட்டோன்கள் போன்ற செயல்படுத்தப்பட்ட அடி மூலக்கூறுகளுக்கு மட்டுமே வரையறுக்கப்பட்டது. சாத்தியமான அடி மூலக்கூறுகளின் வரம்பை அதிகரிக்க, கோர்ன்புளம் பின்னர் ஆலைடை டோசிலேட்டாக மாற்றும் ஒரு ஆரம்ப மாற்றத்தைச் சேர்த்தார். இது நெறிமுறைக்கு ஏற்ற சிறந்த குழுவாகும், மேலும் இது டைமெத்தில்சல்பாக்சைடை விட பிரிடின்-என்-ஆக்சைடு அல்லது ஒத்த வினைப்பொருட்களைப் பயன்படுத்துகிறது. இந்த பிந்தைய மாற்றத்தின் அடிப்படையில் கட்டமைக்கப்பட்ட கனெம் ஆக்சிசனேற்றம், பல்வேறு என்-ஆக்சைடு வினைப்பொருட்களின் பயன்பாட்டை விரிவுபடுத்துகிறது.
# கலியபெருமாள் குலோத்துங்கன்


**குலோத்துங்கன்** (28 செப்டம்பர் 1977 - 28 சூலை 2018) என்பவர் இந்திய கால்பந்து வீரர் ஆவார். இறக்கும் போது, இவர் 2ஆவது பிரிவு முதல் சுற்றில் பவானிபூர் கால்பந்து குழும அணிக்காக விளையாடிக் கொண்டிருந்தார்.  

## தொழில்

### கிழக்கு வங்காளம்
சுபாசு பௌமிக் பயிற்சியின் கீழ் 2003ஆம் ஆண்டு ஆசியான் குழு வாகையாளர் கோப்பையினை வென்றகிழக்கு வங்காள கால்பந்து அணியில் இவர் உறுப்பினராக இருந்தார். மேலும் 2002-03 மற்றும் 2003-04ஆம் ஆண்டுகளில் தொடர்ச்சியாக ஐ-தொடை வென்றார்.  

### முகமதியன் விளையாட்டு
2007ஆம் ஆண்டு 29வது கூட்டமைப்பு கோப்பையின் காலிறுதிக்கு முந்தைய போட்டியில் குலோத்துங்கன் தனது அணிக்காக எல்கையினை வீழ்த்தி சமநிலையை ஏற்படுத்தினார். இருப்பினும் இவரது அணி இந்த போட்டியில் நகர போட்டியாளர்களான கிழக்கு வங்காளத்திடம் 1–3 என்ற கணக்கில் தோல்வியடைந்தது.  

### பவானிபூர்
2012 சிக்கிம் தங்கக் கோப்பையின் காலிறுதிப் போட்டியில், நவம்பர் 5 அன்று திமாபூர் ஒருங்கிணைந்த அணியை 3–1 என்ற கணக்கில் வீழ்த்தியதில் இவர் இலக்கை வீழ்த்தியிருந்தார்.  

## இறப்பு
குலோத்துங்கன் 28 சூலை 2018 அன்று ஒரு சாலை விபத்தில் இறந்தார்.  

## கௌரவங்கள்

- இந்திய கால்பந்து சங்க கேடயம் : 2002
# சீனிவாசன் பாண்டியன்



**சீனிவாசன் பாண்டியன்** (*Sinivasan Pandiyan*)(பிறப்பு: திசம்பர் 6, 1995) என்பவர் இந்திய தொழில்முறை கால்பந்து வீரர் ஆவார். இவர் ஐ-லீக்கில் கோகுலம் கேரளாவுக்காக நடுக்கள வீரராக விளையாடுகிறார்.  

## தொழில்
தமிழ்நாட்டின் தஞ்சாவூரில் பிறந்த பாண்டியன், காரைக்குடியில் உள்ள நோபல் கால்பந்து அகாதமியுடன் தனது விளையாட்டு வாழ்க்கையைத் தொடங்கினார். அகாதமியில் பயிற்சியில் இருந்தபோது, முன்னாள் இந்திய தேசிய காற்பந்து அணியின் வீரர் இராமன் விஜயனால் பயிற்சியளிக்கப்பட்டார். பாண்டியன், உயர்நிலை கல்விக்குப் பிறகு அகாடதயில் இருந்தார். விவா சென்னைக்காகவும் விளையாடுவதற்கு முன்பு சி. எப். எ. மூத்தோர் பிரிவில் இந்தியன் வங்கிக்காக விளையாடுவதற்காக சென்னைக்குத் திரும்பினார். இவர் திசம்பர் 4, 2017 அன்று கோகுலம் கேரளாவுக்கு எதிரான 2017-18 தொடரின் சென்னை நகரத்தின் இரண்டாவது போட்டியில் தனது தொழில்முறை போட்டியில் அறிமுகமானார். சென்னை நகரம் 1–1 என சமநிலையில் இருந்ததால், பாண்டியன் முழு போட்டியிலிம் தொடர்ந்து விளையாடினார். தொடர் முடிவில், பாண்டியன் சென்னை நகரத்திற்காக 16 போட்டிகளில் தொடங்கி 17 போட்டிகளில் விளையாடினார். இதே நேரத்தில் நடுக்கள வீரராக முக்கிய பங்கை வகித்து மைக்கேல் சூசைராஜுடன் ஒரு கூட்டணியை உருவாக்கினார்.  

பாண்டியனின் கூற்றுப்படி, ஆரம்பத்தில் ஐ-லீக்கில் விளையாடுவதற்குப் பிறகு அதற்கு ஏற்ப மாற சிரமப்பட்டார். "முதலில் இது ஒரு புதிய நிலை என்பதால் கடினமாக இருந்தது என்றும் தன்னால் அவ்வளவு சிறப்பாக விளையாட முடியவில்லை, ஆனால் தொடர் செல்ல செல்ல தனது ஆட்டத்தை மேம்படுத்தத் தொடங்கியாதாகவும், விரைவில் ஐ-லீக் நிலைக்கு தன்னைச் சரிசெய்துகொண்டதாகவும் இவ்வளவு பெரிய நிலையில் விளையாட முடிந்ததில் தான் மிகவும் மகிழ்ச்சியவதாகவும்" தொடரில் இறுதியில் கூறினார்.  

### சென்னையன்
சென்னை நகரத்துடனான தனது *பிரேக்அவுட்* சீசனுக்குப் பிறகு, பாண்டியன் உள்ளூர் இந்தியன் சூப்பர் லீக் அணியான சென்னையிn எப் சியுடன் 13 ஏப்ரல் 2018 அன்று மூன்று வருட ஒப்பந்தத்தில் கையெழுத்திட்டார்.  

## புள்ளிவிவரங்கள்

| பிரிவு | ஆப்ஸ் | இலக்குகள் | ஆப்ஸ் | இலக்குகள் | ஆப்ஸ் | இலக்குகள் | ஆப்ஸ் | இலக்குகள் |  |  |
| --- | --- | --- | --- | --- | --- | --- | --- | --- | --- | --- |
| சென்னை நகரம் | 2017–18 | ஐ-லீக் | 17 | 0 | 1 | 0 | — | — | 18 | 0 |
| 2018–19 | 6 | 0 | 0 | 0 | 0 | 0 | 6 | 0 |  |  |

## கௌரவங்கள்
**சென்னை நகரம்**  

- ஐ-லீக் : 2018–19
# சிக்னேச்சர் தீவு



**சிக்னேச்சர் தீவு** (*Signature Island*) என்பது இந்தியாவின் மும்பையில் உள்ள பாந்த்ரா குர்லா வளாகத்தில் உள்ள ஓர் ஆடம்பர மேம்பாட்டுத் திட்டமாகும். சன்டெக் ரியால்டி லிமிடெட் நிறுவனத்தால் கட்டப்பட்ட இந்த திட்டத்தில் 7,500 மற்றும் 11,500 சதுர அடி கொண்ட அனைத்தும் இரண்டு அடுக்குமாடி வீடுகளாகும். இந்த திட்டத்தின் கட்டுமானம் 2009 ஆம் ஆண்டில் தொடங்கி 2015 ஆம் ஆண்டு நிறைவடைந்தது.  

2013 ஆம் ஆண்டில், 27ஆவது தேசிய நிலம் வாங்கல் விற்றல் தொழில் விருதுகளில் சிக்னேச்சர் தீவு ஆண்டின் சிறந்த திட்டமாக அறிவிக்கப்பட்டது. 2014 ஆம் ஆண்டில் இது ரியாலிட்டி பிளசு சிறப்பு விருதுகளில் 2 விருதுகளை வென்றது. 2015 ஆம் ஆண்டில் லோக்மத்து பத்திரிகையால், சிக்னேச்சர் தீவு ஆண்டின் சிறந்த சொகுசு திட்டமாக அறிவிக்கப்பட்டது.  

## குறிப்பிடத்தக்க நபர்கள்
- ஐசுவர்யா ராய் மற்றும் அபிசேக் பச்சன்
- சோனம் கபூர்
- ரிங்கி கன்னா
- விக்ரம் பண்டிட்டு
- நிமேசு கம்பனி
- உதய் கோடக்கு
# நமசுத்தே கோபுரம்



**நமசுத்தே கோபுரம்** (*Namaste Tower*) என்பது இந்தியாவின் மும்பையில் திட்டமிடப்பட்ட 310 மீ (1,017 அடி) உயரமான வானளாவிய கட்டிடமாகும். 380 அறைகள் கொண்ட டபிள்யூ விடுதி, அலுவலகங்கள் மற்றும் சில்லறை விற்பனை கடைகள் ஆகியவற்றைக் கொண்ட 63 தளங்களைக் கொண்ட ஒரு கலப்பு-பயன்பாட்டு வானளாவிய கட்டிடமாக இக்கட்டடம் திகழ்கிறது. துபாயின் அட்கின்சு நிறுவனத்தால் வடிவமைக்கப்பட்டது. இந்த வடிவமைப்பு நமசுத்தே சைகையை ஒத்திருக்கிறது: விடுதியின் இரண்டு இறக்கைகள் கைகள் வாழ்த்துவது போல ஒன்றாக இணைக்கப்பட்டுள்ளன.  

மும்பையின் லோயர் பரேலில், அம்பிகா ஆலைக்குச் சொந்தமான நிலத்தில் கட்டப்பட்டுள்ளது. மும்பை ஆலைகளின் தொடர்ச்சியான மறுவடிவமைப்புக்காக இந்த நிலம் கட்டுமான நிறுவனங்களால் கையகப்படுத்தப்பட்டது.
# படிமம்:Namaste Tower Mumbai.jpg

## Summary
Summary: Image of Namaste Tower in Mumbai  

Source: http://decoratingdesigninterior.com/  

URL: http://decoratingdesigninterior.com/namaste-tower-tower-of-luxury-with-unique-architecture-in-india.html  

Released by the developer to promote his/her product. Since this is a proposed building, there are no images released depicting the building accurately save for those released by the developer. It is not a replaceable image. Until more information and images are released, there are currently no free images available. Therefore, this image is viable for use on Wikipedia.  
There is no free-image equivalent that can be used to accurately portray building's size and design.  
This image is used promotionally by the developer, at the sales office, etc.  
It is being used only for informative purposes.  
This meets the media-specific policy requirements.  
The image is used in at least one article.  
The image does not detract from the reputation of the architectural firm or the developing firm.  
The material contributes to the article by specifically illustrating a relevant section within the text about this building and its proposed height.  
The material is encyclopedic and otherwise meets general Wikipedia content requirements.  

## Licensing
# அஞ்சல்காரர்


**அஞ்சல்காரர்**, **தபால்காரர்** (*mail carrier*, also referred to as a *mailman*, *mailperson*, *postal carrier*, *postman*, *postperson*, *person of post*, *letter carrier* (அமெரிக்க ஆங்கிலத்தில்), அல்லது பேச்சுவழக்கில் *postie* (ஆத்திரேலியா, கனடா, நியூசிலாந்து, ஐக்கிய இராச்சியத்தில்) என்பவர் குடியிருப்புகள் மற்றும் வணி நிறுவனங்களுக்கு அஞ்சல் மற்றும் அஞ்சல் சிப்பங்களை வழங்குபவர். பெண்கள் இந்த வேலையைச் செய்யத் தொடங்கிய பிறகு ஆங்கிலத்தில் மெயில்மேன் (mailman) என ஆண் பெயராக இருந்த சொல்லுக்கு மாற்றாக "மெயில் கேரியர்" (mail carrier) என்ற சொல் பயன்படுத்தப்பட்டது. பிரிட்டனின் அரச அஞ்சலில், "போஸ்ட்மேன்" என்ற அதிகாரப்பூர்வ பெயர் 1883 இல் "லெட்டர் கேரியர்" என்று மாறியது. இருந்தாலும் "போஸ்ட்மேன்" என்பது பல ஆண்டுகளாகப் பயன்பாட்டில் உள்ளது.  

பிரித்தானிய இந்தியாவில் *ஓடும் அஞ்சல்காரர்கள்* (postal runner) இருந்தனர். அவர்கள் அஞ்சல் பைகளை சுமந்துகொண்டு இருபது இருபத்தைந்து கல் தொலைவுக்கு காடுகள் வழியாக ஈர்களுக்கு இடையில் ஓடி அஞ்சல் பைகளைக் கொண்டு சேர்ப்பர். வழியில் பாதுகாப்புக்கு மணி கட்டிய வேல்கம்பை ஏந்திக் கொண்டு செல்வர்.
# அம்புலுவாவ கோபுரம்


**அம்புலுவாவ** இலங்கை கண்டி மாவட்டத்திலுள்ள ஒரு மலைச்சிகரம் ஆகும். கம்பளை நகரிலிருந்து சுமார் 5 கி. மீ. தொலைவில் உள்ளது. இந்த மலையடிவாரத்தில் உள்ள கிராமம் கொடகம என அழைக்கப்படுகிறது.  

### பண்டைய வரலாறு
14 ஆம் நூற்றாண்டில் கண்டி இராச்சியத்தை ஆண்ட நான்காம் புவனேகபாகு கம்பளை நகரைத் தலைநகராகக் கொண்டு இந்த இடத்தில் தன் அரண்மனையைக் கொண்டிருந்தான் என வரலாற்று ஆதாரங்கள் தெரிவிக்கின்றன.  

1815 ஆம் ஆண்டு கண்டி இராச்சியத்தை பிரிட்டன் கைப்பற்றிய பின்னர் இந்தப் பிராந்தியத்தில் இருந்த வரலாற்று உட்கட்டமைப்புகள் பெரும்பாலானவை அழிக்கப்பட்டு அந்த நிலம் காபி சாகுபடிக்குப் பயன்படுத்தப்பட்டது.  

### மத, கலாசார முக்கியத்துவம்
இந்த இடத்தின் பண்டைய கலாசார, மத வரலாற்றைக் கருத்தில் கொண்டு 1997 ஆம் ஆண்டு இந்த இடம் இலங்கை அரசால் மீள் புனரமைக்கப்பட்டது.  
மத நல்லிணக்கத்திற்கு அடையாளமாக மலை உச்சியில் பௌத்த ஆலயம், இந்து கோவில், கிறீஸ்தவ தேவாலயம், இஸ்லாமிய மசூதி ஆகியவை கட்டப்பட்டுள்ளன.  
பௌத்த ஆலயத்தின் முன்னால், அநுராதபுரத்தில் உள்ள புனித வெள்ளரசு மரத்தின் கிளை ஒன்று எடுத்துவரப்பட்டு இங்கு நாட்டப்பட்டுள்ளது.  

### கோபுரம்
மலை உச்சியில் ஒரு உயர்ந்த ஸ்தூபி அமைக்கப்பட்டுள்ளது.  
223 அடி உயரமுள்ள இந்தக் ஸ்தூபி விவசாய சமூகங்களுக்கு அஞ்சலி செலுத்தும் வகையில் அர்ப்பணிக்கப்பட்டுள்ளது.  
அடித்தளம் ஒரு அரிசி தானியத்தையும், இரண்டாவது அடுக்கு காய்கறி விவசாயத்தையும், மூன்றாவது அடுக்கு பழ விவசாயத்தையும் குறிக்கும் வகையில் அமைக்கப்பட்டுள்ளது.  
நான்காவது அடுக்கில் நினைவுச் சின்னங்கள் உள்ள ஸ்தூபியின் உச்சியில் ஒரு கலசம் உள்ளது.  
ஸ்தூபியில் பல்வேறு நிலைகளில் கண்காணிப்பு தளங்கள் உள்ளன. இவற்றைச் சென்றடைவதற்கு ஒரு குறுகிய சுழல் படிக்கட்டு உள்ளது.  
ஸ்தூபியின் மேல் ஏறிச்சென்றால் சுற்று வட்டாரக் காட்சிகளை 360 டிகிரி காட்சியாகப் பார்க்க முடியும்.  
இதனால் இந்த இடம் சுற்றுலாப் பயணிகளின் விருப்பத்திற்குறிய ஓரிடமாகத் திகழ்கின்றது.  

### வானியல் கண்காணிப்பு கோபுரம்
இரவு நேரங்களில் வானத்தைக் கண்காணிக்கக்கூடிய ஒரு கண்காணிப்புக் கோபுரம் இந்த வளாகத்தில் உள்ளது. இது பெரும்பாலும் மாணவர்களால் பயன்படுத்தப்படுகிறது.  

### பல்லுயிர் வளாகம்
அம்புலுவாவா ஒரு பல்லுயிர் வளாகமாகவும் அங்கீகரிக்கப்பட்டுள்ளது. இந்தப் பகுதி அரிப்பை எதிர்க்கும் ஒரு இன்செல்பெர்க் புவியியல் அமைப்பைக் கொண்டுள்ளது. இலங்கையின் அதிக மழைப்பொழிவு மற்றும் வளமான நிலைமைகள் காரணமாக, மலை மற்றும் அதன் சுற்றுப்புறங்கள் பல்வேறு வகையான தாவரங்களுக்கு தாயகமாக உள்ளன. கோயிலைச் சுற்றியுள்ள பல்லுயிர் பூங்கா பல அரிய மற்றும் உள்ளூர் தாவர இனங்களைப் பாதுகாக்கிறது, இது இந்த இடத்தை கலாச்சார மற்றும் சுற்றுச்சூழல் பாரம்பரியத்தின் கலவையாக மாற்றுகிறது.  

### மேற்சான்றுகள்
# கிஃப்டு ஒன் கோபுரம்



**கிஃப்டு ஒன் கோபுரம்** (*GIFT One Tower*) இந்தியாவின் குசராத்து மாநிலத்திலுள்ள குசராத் பன்னாட்டு நிதி தொழில்நுட்ப நகரத்தின் மையப்பகுதியில் அமைந்துள்ள 122 மீட்டர் உயரமும், 29 அடுக்கு மாடிகளும் கொண்ட அலுவலகக் கட்டிடமாகும். இக்கோபுரம் குசராத்தின் மிக உயரமான கட்டடங்களில் ஒன்றாகும். நவீன கண்ணாடி முகப்பும் வணிகங்கள் மற்றும் அலுவலகங்களுக்கான வசதிகளும் இங்குள்ளன. 2013 ஆம் ஆண்டு சூலை மாதம் இந்தியப் பிரதமர் நரேந்திர மோடி இக்கட்டட வளாகத்தை திறந்து வைத்தார்.  

## படக்காட்சியகம்
# திருச்சி - 4



**திருச்சி - 4** *(TRY 4), சுட்டுப்பெயர்: TR 05031)*  

## காலம்
தமிழ்நாட்டின் பின் சம்பா மற்றும் தாளடி ஆகிய நெற்பருவக் காலத்தில் பயிரிட ஏற்றதாக கூறப்படும் இந்நெல் இரகம், நடுத்தரக் காலத்திற்கு முன்பாக 127 நாட்களில் அறுவடைக்கு வரக்கூடிய நெல் இரகமாகும்.  

## வெளியீடு
இந்த நெல் இரகத்தை, TNAU கீழ் இயங்கிவரும், திருச்சி நாவலூர் குட்டப்பட்டு கிராமத்தில் உள்ள "அன்பில் பி. தர்மலிங்கம் வேளாண்மைக் கல்லூரி மற்றும் ஆராய்ச்சி நிலையம்," *(Anbil Dharmalingam Agricultural College and Research Institute (ADACRI)* 2021 ஆம் ஆண்டு வெளியிட்டது.  

## முக்கிய அம்சங்கள்
பாசுமதி அல்லாத வகையான இது, நீர்ப்பாசன நிலைக்கு மிகவும் ஏற்றது. நடுத்தர மற்றும் மெல்லிய வெள்ளை அரிசியை கொண்டுள்ள இதன் நெற்பயிர், இலை சுருட்டு, தண்டு துளைப்பான் மற்றும் பித்தப்பை பூச்சி, குலைநோய் மற்றும் பழுப்பு நிற புள்ளி நோய்களுக்கு எதிர்ப்புத் திறன் கொண்டது. மேலும் சோடியம் மற்றும் உப்புத்தன்மையை பொறுத்துக்கொள்ளும் தன்மை கொண்டதாக கருதப்படுகிறது.  

## வெளி இணைப்பு
- உப்பு நிலங்களுக்கு புதிய நெல் வகையை திருச்சி நிறுவனம் உருவாக்கியுள்ளது. - [[தி டைம்ஸ் ஆஃப் இந்தியா] - பிப்ரவரி 24, 2021 (ஆங்கிலம்)]
- நெல் ரகம் பற்றிய குறிப்புகள் - காணொளி (உழவனில் ஒருவன்)
- திருச்சி - 4 நெல் ரகம் - காணொளி (சின்ன விவசாயி)
# டோசிமீட்டர்


**கதிரியக்க அளவுமானி** அல்லது **டோசிமீட்டர்** (*Dosimeter*) என்பது அயனியாக்கும் கதிர்வீச்சின் அளவை அளவிடும் ஒரு சாதனம் ஆகும். அணுமின் நிலையம் அமைந்துள்ள இடங்களில் கதிரியக்கம் வெளியாகும் அளவை அவ்வப்போது கண்டறியும் மருத்துவ நிழலுரு தொழில்நுட்பத்திலும் பயன்படுகிறது. ஊடுகதிர் மற்றும் காமா கதிர்கள் வெளியாகும் பகுதிகளில் பணியாற்றுவோர் கையடக்க டோசிமீட்டரை அணிந்து கொள்வதன் மூலம் கதிரியக்க உட்கவர் அளவினை அறிந்து கொள்ள இயலும்.  

## படங்கள்